มรสุม Elon Musk
วันศุกร์ที่ผ่านมา หุ้นบริษัท Tesla ตกหนัก ท่ามกลางข่าวร้ายของบริษัท เรื่องแรก หัวหน้าฝ่ายบัญชีของ Tesla ได้ขอลาออกหลังจากทำงานมาได้ไม่นาน เรื่องสอง Elon Musk กำลังถูกวิพากษ์วิจารณ์หลังจากที่เขาดูดบุหรี่ผสมกัญชากลางรายการที่ให้สัมภาษณ์ ดูเหมือนว่าปีนี้จะเป็นปีชงของ Elon Musk หรือไม่?
8 ก.ย. 2561

มรสุม Elon Musk / โดย ลงทุนแมน
วันศุกร์ที่ผ่านมา หุ้นบริษัท Tesla ตกหนัก ท่ามกลางข่าวร้ายของบริษัท
เรื่องแรก หัวหน้าฝ่ายบัญชีของ Tesla ได้ขอลาออกหลังจากทำงานมาได้ไม่นาน
เรื่องสอง Elon Musk กำลังถูกวิพากษ์วิจารณ์หลังจากที่เขาดูดบุหรี่ผสมกัญชากลางรายการที่ให้สัมภาษณ์
ดูเหมือนว่าปีนี้จะเป็นปีชงของ Elon Musk หรือไม่?
เริ่มตั้งแต่เขาได้ช่วยออกแบบเรือดำน้ำจิ๋วในการช่วยเหลือทีมหมูป่าที่ติดอยู่ในถ้ำ แต่กลับถูกนักดำน้ำชาวอังกฤษตอบกลับว่ามันใช้ไม่ได้
หลังจากนั้น Elon Musk จึงทวีตว่านักดำน้ำ แต่ Elon Musk เองก็ขอโทษ และ รู้สึกผิดในเวลาต่อมา
ต่อมา Elon Musk ประกาศว่าจะนำบริษัท Tesla ออกจากตลาดหลักทรัพย์ เพื่อทำให้บริษัทมีอิสระในการทำงานมากขึ้น
แต่หลังจากนั้นเขาก็เปลี่ยนใจไม่นำบริษัท Tesla ออกจากตลาดแล้ว ซึ่งเรื่องนี้ทำให้นักลงทุนหลายคนหมดความเชื่อมั่นในตัว Elon Musk
และพอมาในวันนี้ก็มีข่าวว่าหัวหน้าฝ่ายบัญชีได้ขอลาออก
สาเหตุที่ลาออกก็คือ ตอนที่ Elon Musk ประกาศว่าจะนำหุ้น Tesla ออกจากตลาดหลักทรัพย์
หัวหน้าฝ่ายบัญชีคนนี้ได้พยายามอธิบายถึงผลกระทบที่เกิดขึ้นถ้านำบริษัทออกจากตลาดแก่ Elon Musk
แต่ผลที่ได้คือ ในตอนนั้น Elon Musk ไม่สนใจสิ่งที่เขาอธิบายแม้แต่น้อย
นั่นจึงเป็นสาเหตุที่ทำให้เขาตัดสินใจลาออก.. เพราะอยู่ไปเจ้านายก็ไม่เห็นความสำคัญ
ยังไม่จบเพียงแค่นั้น
Elon Musk ได้ไปออกรายการสัมภาษณ์เมื่อวันก่อน และเขาได้ดูดบุหรี่ที่ผสมกัญชา ระหว่างรายการ
ถึงแม้ว่ารายการจะถ่ายทำที่รัฐแคลิฟอร์เนีย ซึ่งเป็นรัฐที่อนุญาตให้ใช้กัญชาได้ถูกต้องตามกฎหมาย
อย่างไรก็ตามเรื่องนี้ก็อาจทำให้หลายคนสงสัยถึง Elon Musk ว่าการกระทำของเขาแบบนี้เหมาะสมหรือไม่
สรุปเรื่องราวทั้งหมด ก็เลยทำให้หุ้นของบริษัท Tesla ติดลบ 7% มูลค่าหายไป 1 แสนล้านบาท ภายในวันเดียว
เรื่องนี้ทำให้เราได้คิดได้หลายเรื่อง
ตั้งแต่เรื่องการทวีตว่านักดำน้ำ และ การประกาศว่าจะนำหุ้นออกจากตลาดหลักทรัพย์แล้วเปลี่ยนใจ
บางครั้ง สื่อ Social สมัยใหม่อาจทำให้เราสื่อสารอะไรออกไปสู่สาธารณะโดยที่เราอาจไม่ทันได้ยั้งคิด
อาจจะเป็นการดีกว่า ที่ก่อนจะโพสต์ หรือ ทวีตอะไร ให้คิดให้รอบคอบ ว่าสิ่งที่จะสื่อสารให้สาธารณะได้รับรู้นั้น เป็นแค่อารมณ์ชั่ววูบหรือไม่
บ่อยครั้งที่เราได้เห็นเพื่อนของเราโพสต์อะไรที่ไม่ยั้งคิดใน feed ของเรา เราอาจรู้สึกว่าเพื่อนคนนั้นเป็นอะไรมากมั้ย?
เช่นเดียวกัน สิ่งที่เกิดขึ้นกับ Elon Musk ก็คงไม่ต่างจากเพื่อนเราคนนั้น
เรื่องต่อมาคือ การลาออกของหัวหน้าฝ่ายบัญชีของบริษัท ทำให้เราได้เห็นว่า
แม้เราจะเป็นคนเก่งแค่ไหน แต่ก็ต้องเอาใจเขามาใส่ใจเรา
ถ้าเรามีอีโก้มากเกินไป จนไม่ได้ยินเสียงคำพูดคนอื่น เขาคนนั้นก็เสียความรู้สึกได้เหมือนกัน
เรื่องนี้เป็นสิ่งที่พบเจอได้บ่อยสำหรับคนที่เก่งมากๆ ในบางครั้งเขาอาจจะต้องโน้มตัวลงมาบ้าง เพื่อสัมผัสกับคนรอบข้าง คนที่ไม่ได้เก่งเท่าเขา
สุดท้ายแล้ว Elon Musk ก็อาจจะเป็นแค่มนุษย์โลกคนหนึ่ง ที่มีอารมณ์ความคิดเป็นของตัวเอง
เขาอาจได้รับการยกย่องว่าเป็นบุคคลแห่งศตวรรษ ปฏิวัติวงการรถยนต์ ขุดอุโมงค์ยักษ์ นำจรวดกลับมาใช้ใหม่ และกำลังจะไปสำรวจดาวอังคาร
แต่เรื่องทั้งหมดนี้ทำให้เราคิดได้ว่า
ไม่ว่าจุดหมายจะบินออกไปสำรวจดวงดาวไกลแค่ไหน สุดท้ายสิ่งที่เราต้องค้นหา อาจจะเป็นแค่ตัวเราเอง..
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่
iOS: 
Android: 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-5.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------